En politiassistent fra Nordjyllands Politi er torsdag for retten i Aalborg. Han er anklaget for bl.a. at have sendt sms'er med fotos af sit erigerede lem til en kvinde.

En 47-årig politiassistent fra Nordjyllands Politi er anklaget for at have sendt sms-beskeder til tre kvinder fra november 2009 til september 2010. Her kommenterede han forhold af privat, herunder også seksuel, karakter, som han havde fået viden om, da han stod for at gennemføre besøgs- og brevkontrol i forhold til kvindernes kærester, der var varetægtsfængslet. 14. november 2009 sendte han desuden to fotos af sit erigerede lem til den ene kvinde. Politiassistenten er anklaget efter straffelovens § 155, misbrug af embede. Han har været suspenderet siden oktober 2010. TV2/NORD følger sagen i retten, og producerer indslag til dagens udsendelser.